**Mindszentkálla Község Önkormányzata Polgármestere döntéséhez**

**Tárgy:**  **Káli-medence Idősek Otthona Mindszentkálla intézményvezetői pályázati kiírása**

**Előkészítette:** Nagy Éva, ügyintéző

 Jogszabállyal nem ellentétes

 dr. Szabó Tímea

A Káli-medence Idősek Otthona Mindszentkálla intézményvezetőjének a magasabb vezetői megbízása 2021. július 31. napjával lejár.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/A. §-a alapján közalkalmazotti jogviszony pályázat alapján létesíthető.

A Kjt. 20/A. (3) bek. szerint a pályázati felhívásban meg kell jelölni:

* a munkáltató és a munkakör, vezetői megbízás megnevezését,
* a munkakörbe tartozó illetve a vezetői megbízással járó lényeges feladatokat,
* a pályázat elnyerésének valamennyi feltételét,
* a pályázat részeként benyújtandó iratokat, igazolásokat, továbbá
* a pályázat benyújtásának feltételeit és elbírálásának határidejét.

A pályázati felhívásnak ezen túl tartalmaznia kell:

* beosztáshoz kapcsolódó esetleges juttatásokat
* a jogviszony időtartamát,
* a pályázat benyújtásának formáját, határidejét és helyét, a pályázat tartalmi követelményeire vonatkozó szabályokat,

A pályázónak a benyújtott pályázathoz csatolnia kell

* + a szakmai önéletrajzát,
	+ a nyilatkozatát arról, hogy a pályázati anyagában foglalt személyes adatainak a pályázati eljárással összefüggő kezeléséhez hozzájárul.

A Kjt. 20/B. §. (4) bekezdése szerint ha a magasabb vezető, illetve a vezető beosztással történő megbízáshoz közalkalmazotti jogviszony létesítése is szükséges - törvény eltérő rendelkezése hiányában - a kinevezési jogkör a megbízási jogkör gyakorlóját illeti meg.

A Kjt. 23. § (1) bekezdése szerint a magasabb vezetői, illetve vezetői feladat ellátása magasabb vezető, illetve vezető beosztásra történő megbízással (a továbbiakban: megbízott vezető) történik. A magasabb vezetői, illetve vezetői megbízás feltétele, hogy a közalkalmazott - a kinevezés szerinti munkaköre mellett - látja el a magasabb vezetői, illetve vezetői beosztásból eredő feladatait. A megbízást és annak elfogadását írásba kell foglalni. Magasabb vezető - a 90. §-ban foglalt kivétellel - csak felsőfokú iskolai végzettséggel rendelkező közalkalmazott lehet. Nem lehet megbízott vezető a közalkalmazott a gyakornoki idő tartama alatt.

A közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet (a továbbiakban: Korm. rendelet) 3. § (3) bekezdése alapján a magasabb vezető beosztásra történő megbízás feltétele legalább öt év felsőfokú végzettséget vagy felsőfokú szakmai képesítést igénylő, a gyermekvédelem, a szociális ellátás, az egészségügyi ellátás, illetve a közoktatás területén betöltött munkakörben szerzett szakmai gyakorlat.

A Korm. rendelet 3/A. §-a szerint a magasabb vezető, vezető beosztásra történő megbízás feltétele, hogy a közalkalmazott nem áll cselekvőképességet érintő gondnokság alatt, amelyről a megbízást megelőzően nyilatkozik.

A személyes gondoskodást nyújtó szociális intézményekben foglalkoztatottak az adott munkakör betöltéséhez szükséges képesítési minimum előírásokat a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 3. számú melléklete határozza meg.

A pályázati felhívást közzé kell tenni a Nemzeti Közigazgatási Intézet (NKI) internetes oldalán A pályázat benyújtásának legkorábbi határideje – vezetői pályázat esetén – a pályázati felhívásnak a NKI honlapján való elsődleges közzétételtől számított 30 napnál rövidebb nem lehet.

Ezen túl a pályázati felhívást, ha a fenntartó önkormányzat, a székhelyén, a helyben szokásos módon is köteles közzétenni.

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet alapján veszélyhelyzet került kihirdetésre. Veszélyhelyzetben alkalmazni kell a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdését, miszerint: veszélyhelyzetben a települési önkormányzat képviselő-testületének, a fővárosi, megyei közgyűlésnek feladat, és hatáskörét a polgármester, ill. a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést érinti.

A fentiek alapján az Intézmény beszámolójának, valamint a szabályzatok elfogadására a Polgármester jogosult.

Határozati javaslat:

MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK

 …. 2021.(V. …..) HATÁROZATA

***Káli-medence Idősek Otthona Mindszentkálla intézményvezetői munkakörére kiírt pályázati felhívás elfogadásáról***

Mindszentkálla Község Önkormányzata Képviselő-testületének - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Mindszentkálla Község Önkormányzata Polgármestere a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel kihirdetett veszélyhelyzetben dönt Káli-medence Idősek Otthona Mindszentkálla intézmény intézményvezetői munkakörére kiírt pályázati felhívás elfogadásáról.

**Mindszentkálla Község Önkormányzata Képviselő-testülete**

a "Közalkalmazottak jogállásáról szóló" 1992. évi XXXIII. törvény 20/A. § alapján

pályázatot hirdet

**a Káli-medence Idősek Otthona Mindszentkálla**

**intézményvezető (magasabb vezető)**

munkakör betöltésére.

**A közalkalmazotti jogviszony időtartama:**

Határozatlan idejű közalkalmazotti jogviszony

**Foglalkoztatás jellege:**

Teljes munkaidő

**A vezetői megbízás időtartama:**

A vezetői megbízás határozott időre szól (2021. augusztus 1.-2026. július 31.)

**A munkavégzés helye:**

8282 Mindszentkálla, Rákóczi u. 16.

**A munkakörbe tartozó, illetve a vezetői megbízással járó lényeges feladatok:**

Mentálhigiénés feladatok ellátása, a nyilvántartások és az egészségügyi adminisztráció vezetése, gondozási tervek elkészítése; az idősek otthona intézményvezetői feladatinak ellátása, így különösen a korszerű, magas színvonalú gondozás biztosítása, az intézmény alapdokumentumainak elkészítése, az intézmény dolgozói feletti munkáltatói jogok gyakorlása, az intézmény irányítása.

**Illetmény és juttatások:**

Az illetmény megállapítására és a juttatásokra a "Közalkalmazottak jogállásáról szóló" 1992. évi XXXIII. törvény rendelkezései az irányadók.

**Pályázati feltételek:**

* Büntetlen előélet;
* Legalább öt év felsőfokú végzettséget vagy felsőfokú szakmai képesítést igénylő, a gyermekvédelem, a szociális ellátás, az egészségügyi ellátás, illetve a közoktatás területén betöltött munkakörben szerzett szakmai gyakorlat;
* Felsőfokú iskolai végzettség;
* Az 1/2000. (I. 7.) SzCsM rendelet 3. számú mellékletében az intézményvezető munkakörnél meghatározott képesítés;
* Szociális szakvizsga
* Vagyonnyilatkozat-tételi eljárás lefolytatása.

**A pályázat elbírálásánál előnyt jelent:**

A szociális ellátás területén szerzett vezetői gyakorlat

**A pályázat részeként benyújtandó iratok, igazolások:**

* Szakmai önéletrajz;
* 3 hónapnál nem régebbi erkölcsi bizonyítvány;
* Az intézmény vezetésére vonatkozó program a szakmai helyzetelemzésre épülő fejlesztési elképzeléssel;
* A pályázó nyilatkozata, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul;
* A pályázó nyilatkozata, hogy nem áll cselekvőképességét érintő gondnokság alatt;
* Iskolai végzettséget, szakképzettséget igazoló okiratok másolata.

**A munkakör betölthetőségének időpontja:**

A munkakör legkorábban 2021. augusztus 1. napjától tölthető be.

**A pályázat benyújtásának határideje:** 2021. június 25.

A pályázati kiírással kapcsolatosan további információt Nagy Éva nyújt a 87/464017/26-os telefonszámon.

**A pályázatok benyújtásának módja:**

Postai úton, a pályázatnak Mindszentkálla Község Önkormányzata címére történő megküldésével (8282 Mindszentkálla, Petőfi u. 13.) Kérjük a borítékon feltüntetni a pályázati adatbázisban szereplő azonosító számot, valamint a munkakör megnevezését: intézményvezető.

         Postai úton, a pályázatnak a Belváros-Lipótváros Budapest Főváros V. Kerület Önkormányzat Képviselő-testülete címére történő megküldésével (1051. Budapest, Erzsébet tér 4. ). Kérjük a borítékon feltüntetni a pályázati adatbázisban szereplő azonosító számot: 7/2011 Nj, valamint a munkakör megnevezését: Egyesített Szociális Intézmény intézményvezető.

**A pályázat elbírálásának módja, rendje:**

A pályázati feltételeknek megfelelő pályázókat a pályázati határidő lejártát követően bizottság hallgatja meg, amit követően a pályázatok elbírálásáról a képviselő-testület dönt.

**A pályázat elbírálásának határideje:** 2021. július 9.

**A pályázati kiírás további közzétételének helye:**

- www.kszk.gov.hu

- [www.mindszentkalla.hu](http://www.mindszentkalla.hu)

- Mindszentkálla Község Önkormányzata hirdetőtáblája

**A munkáltatóval kapcsolatos egyéb lényeges információ:**

Magasabb vezetői megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg felsőfokú végzettséget vagy felsőfokú szakmai képesítést igénylő közalkalmazotti munkakörbe kinevezhető.

A pályázat benyújtási határideje nem a postára adás, hanem a beérkezés időpontja.